## Zakon o izvršavanju Državnog proračuna Republike Hrvatske za 1998. godinu

### NN 141/1997 (30.12.1997.), Zakon o izvršavanju Državnog proračuna Republike Hrvatske za 1998. godinu

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZVRŠAVANJU DRŽAVNOG PRORAČUNA REPUBLIKE HRVATSKE ZA 1998. GODINU**

Proglašavam Zakon o izvršavanju Državnog proračuna Republike Hrvatske
za 1998. godinu, koji je donio Zastupnički dom Hrvatskoga državnog sabora
na sjednici 19. prosinca 1997.

Broj: 081-97-2131/1
Zagreb, 24. prosinca 1997.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZVRŠAVANJU DRŽAVNOG PRORAČUNA REPUBLIKE HRVATSKE ZA 1998. GODINU**

I. OPĆE ODREDBE

Članak 1.

Ovim se Zakonom uređuju struktura prihoda i izdataka Državnog proračuna
Republike Hrvatske za 1998. godinu (u daljnjem tekstu: Proračun), njegovo
izvršavanje, upravljanje državnom imovinom i dugovima, korištenje vlastitih
prihoda proračunskih korisnika, kaznene odredbe te prava i obveze korisnika
proračunskih sredstava.

II. STRUKTURA PRORAČUNA

Članak 2.

(1) Opći se dio Proračuna sastoji od Bilance prihoda i izdataka te Računa
financiranja, a Posebni dio sadrži raspored izdataka prema njihovoj vrsti
i proračunskim korisnicima.

(2) U Bilanci prihoda i izdataka iskazani su porezni i neporezni prihodi,
drugi prihodi i primitci od državne imovine te sredstva za financiranje
javnih izdataka na razini države na temelju zakonskih i drugih propisa.

(3) U Računu financiranja iskazani su zaduženja i otplate sredstava
po proračunskim korisnicima, što je povezano s financiranjem salda Bilance
prihoda i izdataka.

III. IZVRŠAVANJE PRORAČUNA

*1. Upravljanje prihodima i izdatcima*

Članak 3.

(1) Sredstva se Proračuna osiguravaju proračunskim korisnicima (u daljnjem
tekstu: korisnici), koji su u njegovu Posebnom dijelu određeni za nositelje
sredstava na pojedinim stavkama.

(2) Korisnici smiju proračunska sredstva koristiti samo za namjene koje
su određene Proračunom, i to do visine utvrđene u njegovu Posebnom dijelu.

Članak 4.

Korisnici koriste proračunska sredstva u skladu sa svojim godišnjim
financijskim planom, prema redoslijedu utvrđenom tromjesečnim i mjesečnim
planovima.

Članak 5.

(1) Korisnici moraju pri ugovaranju uvjeta za ispunjavanje obveza koje
se podmiruju iz Proračuna uzeti u obzir utvrđeni redoslijed priljeva i
odljeva sredstava.

(2) Korisnici koriste sredstva za plaćanje isporučene robe i obavljenih
usluga. Plaćanje predujma ugovara se na temelju prethodne suglasnosti Ministarstva
financija.

Članak 6.

Postupak nabave investicijskih dobara i usluga provodi se u skladu s
propisima o postupku nabave roba i usluga i ustupanju radova.

*2. Trošenje proračunskih sredstava*

Članak 7.

Proračun se izvršava na temelju tromjesečnih i mjesečnih planova korisnika,
u skladu s tekućim platežnim mogućnostima.

Članak 8.

(1) Korisnici smiju preuzimati obveze za koje su sredstva namjenski
iskazana u Posebnom dijelu Proračuna ako je njihovo plaćanje usklađeno
s tromjesečnim i mjesečnim planovima njegova izvršavanja.

(2) Zbog neusklađenog priljeva sredstava u Proračun, prema tromjesečnim
i mjesečnim planovima izdataka, Ministarstvo financija iznimno može izmijeniti
redoslijed doznake sredstava pojedinim korisnicima.

Članak 9.

(1) Ministarstvo financija izvršava mjesečne i tromjesečne financijske
planove po korisnicima i izdatcima, u skladu s raspoloživim sredstvima.

(2) Ministarstva koja su nadležna za proračunske korisnike utvrđuju
mjesečne i tromjesečne računske planove izvršavanja izdataka svojih korisnika
u okviru odobrenih sredstava iz stavka 1. ovoga članka.

Članak 10.

(1) Korisnici su obvezni Ministarstvu financija dostavljati tromjesečne
financijske planove izvršavanja Proračuna 15 dana prije početka tromjesečja.

(2) Korisnici su obvezni Ministarstvu financija, i to do 25. u tekućem
mjesecu, dostavljati prijedlog o mjesečnomu računskom planu za sljedeći
mjesec po stavkama utvrđenim tromjesečnim financijskim planom.

(3) Ako korisnik Ministarstvu financija ne podnese prijedlog o mjesečnomu
računskom planu u roku iz stavka 1. ovoga članka, mjesečni plan za toga
korisnika utvrđuje Ministarstvo financija.

Članak 11.

Neutrošena sredstva s pojedinih stavaka izdataka iz mjesečnog plana
izvršavanja Proračuna Ministarstvo financija prenosi na iste stavke u plan
izvršavanja Proračuna za sljedeće razdoblje u fiskalnoj godini.

Članak 12.

Iznimno se izdatci koji nisu predviđeni mjesečnim planom izvršavanja
Proračuna ili izdatci koji zahtijevaju prekoračenje pojedinih stavaka u
mjesečnom planu izvršavanja Proračuna (u daljnjem tekstu: nepredviđeni
izdatci) mogu podmiriti uz suglasnost Ministarstva financija.

Članak 13.

(1) Ako pojedini korisnik ne bude mogao nepredviđene i nedovoljno predviđene
izdatke podmiriti iz vlastitih ušteda, Vlada Republike Hrvatske (u daljnjem
tekstu: Vlada) iznimno može, na prijedlog Ministarstva financija i nadležnog
ministarstva, odlučiti da se ti izdatci podmire iz ušteda drugih korisnika
ili smanjenjem sredstava na njihovim stavkama.

(2) Korisnici ne smiju sredstva raspoređena za izdatke zaposlenicima
preraspodjeljivati za izdatke materijala, energije, tekućeg održavanja
i za ostale usluge.

(3) Korisnici smiju, prema odluci Vlade, obavljati preraspodjelu samo
neutrošenih sredstava koja su planirana u Posebnom dijelu Proračuna.

(4) O svakoj preraspodjeli odluku donosi Vlada uz prethodno pribavljeno
mišljenje od Ministarstva financija.

(5) O podmirenju izdataka iz stavka 1. ovoga članka Vlada izvješćuje
Hrvatski državni sabor (u daljnjem tekstu: Sabor) polugodišnje.

Članak 14.

(1) O korištenju sredstava Tekuće zalihe proračuna u cijelosti odlučuje
Vlada.

(2) Predsjednik Vlade može raspolagati sredstvima Tekuće zalihe proračuna
do iznosa od 500.000,00 kuna.

(3) Ministar financija može raspolagati sredstvima Tekuće zalihe proračuna
do iznosa od 100.000,00 kuna.

(4) O korištenju sredstava iz stavka 1., 2. i 3. ovoga članka Vlada
izvješćuje Sabor polugodišnje.

Članak 15.

(1) Ako se tijekom godine, na temelju propisa, poveća djelokrug ili
nadležnost korisnika, što zahtijeva i povećana sredstva, ili se osnuje
novi korisnik, sredstva za njegove izdatke osiguravaju se iz Tekuće proračunske
zalihe.

(2) Ako se tijekom godine, na temelju propisa, smanji djelokrug ili
nadležnost korisnika, što zahtijeva smanjena sredstva, ili korisnik bude
ukinut, neutrošena sredstva za njegove izdatke prenose se u Tekuću proračunsku
zalihu ili na korisnika koji preuzme njegove poslove prema odluci koju
Vlada donese na prijedlog Ministarstva financija.

Članak 16.

(1) Devizna sredstva koja ostvare korisnici obavljanjem usluga uplaćuju
se na posebni devizni račun Ministarstva financija.

(2) Korisnici svoje devizne račune moraju zatvoriti do 31. ožujka 1998.
godine i sredstva s tih računa prenijeti na račun iz stavka 1. ovoga članka.

(3) Devizni račun može imati Ministarstvo financija, a ostali korisnici
jedino na temelju prethodno pribavljene suglasnosti ministra financija.

(4) Sredstva koja su na deviznom računu koriste se za plaćanje planiranih
proračunskih izdataka.

Članak 17.

Pogrješno ili više uplaćeni prihodi u Proračun vraćaju se uplatiteljima
na teret tih prihoda. Rješenje o tomu donosi Ministarstvo financija.

Članak 18.

(1) Radi pravodobnog obračunavanja i doznačivanja proračunskih sredstava
za 1998. godinu za plaće i druge izdatke, korisnici su obvezni Ministarstvu
uprave dostaviti svako rješenje o zasnivanju i o prestanku radnog odnosa
službenika, namještenika ili dužnosnika koji se financiraju iz Proračuna.

(2) Rješenje iz stavka 1. ovoga članka korisnici su obvezni dostaviti
u roku od osam dana od dana zasnivanja ili prestanka radnog odnosa službenika,
namještenika ili dužnosnika.

(3) Odredbe stavka 1. i 2. ovoga članka ne odnose se na Ministarstvo
unutarnjih poslova i Ministarstvo obrane.

Članak 19.

Ostala materijalna prava korisnika Proračuna isplaćivat će se prema
kolektivnim ugovorima u visini i opsegu koji je utvrđen sporazumom između
Vlade i sindikata u dijelu za koji ovim Zakonom nije drukčije propisano.

Članak 20.

(1) Sredstva osigurana u Proračunu po jamstvima Vlade za otplatu inozemnih
kredita Hrvatske uprave za ceste doznačivat će Ministarstvo financija poslovnoj
banci.

(2) Sredstva osigurana u Proračunu po jamstvima Vlade za otplatu kredita
Hrvatskih željeznica doznačivat će Ministarstvo financija poslovnoj banci.

Članak 21.

(1) Kada se iz državnog proračuna osiguravaju dotacije pojedinim jedinicama
lokalne samouprave i jedinicama lokalne uprave i samouprave, sa svim aktima
kojima se utvrđuju plaće i nadoknade za rad osoba koje u njima obnašaju
određene dužnosti te plaće zaposlenika u njihovim tijelima mora se prethodno
ishoditi suglasnost Ministarstva uprave.

(2) Ministarstvo financija obustavit će sve dotacije iz prethodnoga
stavka dok ne primi propisanu suglasnost.

Članak 22.

Sredstva osigurana u Proračunu za održavanje županijskih i lokalnih
cesta rasporedit će Vlada na prijedlog Ministarstva pomorstva, prometa
i veza.

Članak 23.

(1) Proračunskim korisnicima osiguravaju se sredstva za obvezno osiguranje
iz članka 75. točke 2., 3. i 4. Zakona o osiguranju ("Narodne novine",
br. 46/97. - pročišćeni tekst.).

(2) Sredstva za nadoknadu štete na imovini koja nije osigurana (poslovne
zgrade, uređaji, instalacije, oprema i dr.) prema stavku 1. ovoga članka
osiguravaju se u Proračunu i doznačivat će se proračunskim korisnicima
na njihov zahtjev.

(3) U Proračunu se osiguravaju sredstva za osiguranje službenika i namještenika
proračunskih korisnika od posljedica nesretnog slučaja.

Članak 24.

U Proračunu se osiguravaju sredstva za ostvarivanje prava i obveza iz
obveznog zdravstvenog osiguranja za rizike ozljede na radu i oboljenja
od profesionalnih bolesti iz članka 51. stavka 1. Zakona o zdravstvenom
osiguranju ("Narodne novine", br. 1/97. - pročišćeni tekst i 109/97.).

Članak 25.

U 1998. godini u Proračunu se ne osiguravaju sredstva za prava i obveze
propisane Zakonom o osiguranju sredstava, ostvarivanju prava i načinu isplate
minimalnih plaća i naknada određenim fizičkim i pravnim osobama ("Narodne
novine", br. 109/93.).

Članak 26.

Za podmirenje dijela izdataka obnove koristit će se dionice u svoti
od 1.000,000.000,00 kuna po nominalnoj vrijednosti.

Članak 27.

U 1998. godini u Proračunu se ne osiguravaju sredstva za obveze propisane
Zakonom o zdravstvenoj zaštiti ("Narodne novine", br. 1/97. - pročišćeni
tekst) i Zakonom o zdravstvenom osiguranju ("Narodne novine", br. 1/97.
- pročišćeni tekst i 109/97.), nego samo za obveze iz članka 47. točke
1., 2., 3., 4., 5., 6., 7., 8., 11. i 16. Zakona o zdravstvenom osiguranju
i obveze utvrđene prema članku 24. ovoga Zakona.

Članak 28.

(1) U 1998. godini ne primjenjuju se prava propisana Zakonom o povlasticama
u unutarnjem putničkom prometu ("Narodne novine", br. 27/92. i 35/93.).

(2) Uredba o povlasticama u unutarnjem putničkom prometu ("Narodne novine",
br. 33/97.) primjenjivat će se i u 1998. godini.

Članak 29.

(1) U 1998. godini u Proračunu se ne osiguravaju sredstva za obveze
propisane odredbama članka 164. stavka 2. Zakona o državnim službenicima
i namještenicima i o plaćama nositelja pravosudnih dužnosti ("Narodne novine",
br. 74/94. i 7/95.) te članka 18. stavka 2. Zakona o plaćama službenika
i namještenika u javnim službama ("Narodne novine", br. 74/94.).

(2) Odredbe stavka 1. ovoga članka ne odnose se na sustav znanosti i
visoke naobrazbe.

Članak 30.

(1) U Proračunu se ne osiguravaju sredstva za invalidnine i nadoknade
osobama koje pravo steknu nakon 1. siječnja 1998. godine.

(2) Invalidnine, nadoknade, socijalna skrb i druga osobna primanja za
koja se sredstva osiguravaju u Proračunu mogu se povećavati isključivo
na temelju odluke Vlade, bez obzira na sustav usklađivanja tih primanja
utvrđen posebnim propisima.

Članak 31.

U 1998. godini u Proračunu se ne osiguravaju sredstva za provedbu članka
50. Zakona o predškolskom odgoju i naobrazbi ("Narodne novine", br. 10/97.),
osim za potrebe specijalnog odgoja djece s teškoćama u razvoju.

Članak 32.

(1) Ovlašćuje se Hrvatski zavod za zapošljavanje da vlastita sredstva
može koristiti u svoti do 107.018.000,00 kuna, i to za:

- izdatke za plaće, doprinose

i nadoknade zaposlenika 52,745.000,00 kuna

- materijalne troškove 26,377.000,00 kuna

- kapitalna ulaganja 27,896.000,00 kuna

(2) Sredstva iz stavka 1. ovoga članka koriste se na temelju godišnjeg
financijskog plana Zavoda.

(3) O utrošku sredstava iz stavka 1. i 2. ovoga članka Zavod je obvezan
izvješćivati Ministarstvo rada i socijalne skrbi i Ministarstvo financija
tromjesečno.

Članak 33.

(1) Nadoknada plaće za vrijeme korištenja porodnog dopusta od šest mjeseci
do jedne godine života djeteta, posvojiteljskog dopusta i skraćenog radnog
vremena do jedne godine života djeteta iznosi od 1.540,00 kuna do najviše
2.400,00 kuna ovisno o prosječnom iznosu plaće koja je korisniku isplaćena
u posljednjih šest mjeseci prije korištenja prava na porodni dopust.

(2) Nadoknadu plaće za vrijeme korištenja porodnog dopusta od jedne
do tri godine života djeteta, posvojiteljskog dopusta, skraćenog radnog
vremena od jedne do tri godine života djeteta, dopusta iz članka 57. Zakona
o radu te novčana nadoknada za vrijeme korištenja porodnog dopusta nezaposlene
majke iznosi 1.540,00 kuna. Ta je svota osnovica za obračun nadoknade plaće
za vrijeme stanke za dojenje djeteta iz članka 60. Zakona o radu.

(3) Nadoknadu plaće iz stavka 1. i 2. ovoga članka Ministarstvo financija
doznačivat će Hrvatskom zavodu za zdravstveno osiguranje.

Članak 34.

(1) Namjena, svote i redosljed korištenja sredstava dotacija udrugama
utvrđuje Vlada prema programima udruga a u skladu s Mjerilima za utvrđivanje
udruga od interesa za državu, a na prijedlog nadležnih ministarstava u
čiji djelokrug spada djelatnost udruge.

(2) O provedbi odredaba stavka 1. ovoga članka Vlada izvješćuje Sabor
polugodišnje.

Članak 35.

(1) Kapitalne projekte i projekte obnove ratom razrušenih objekata u
zdravstvu, socijalnoj skrbi, pravosuđu, upravi, gospodarstvu, znanosti,
kulturi, školstvu, športu koji nisu navedeni u Posebnom dijelu Proračuna,
odobrava Vlada i prema potrebi daje jamstva iz članka 43. ovoga Zakona.

(2) Ovlašćuje se Vlada da uštede ostvarene na jednom kapitalnom projektu
preraspodijeli na drugi kapitalni projekt na prijedlog nadležnog ministarstva
uz suglasnost Ministarstva financija.

(3) O korištenju sredstava iz stavka 1. i 2. ovoga članka Vlada izvješćuje
Sabor polugodišnje.

Članak 36.

(1) Sredstva za kapitalne projekte doznačivat će se izravno izvođačima
radova i dobavljačima robe.

(2) Sredstva iz stavka 1. ovoga članka doznačivat će Ministarstvo financija.

Članak 37.

Za obavljanje platnog prometa po uplatnim računima Proračuna, računima
Proračuna i računima korisnika Zavod za platni promet naplaćuje nadoknadu
na teret tih računa, prema ugovoru koji će ministar financija sklopiti
sa Zavodom za platni promet.

IV. UPRAVLJANJE DRŽAVNOM IMOVINOM
I DUGOVIMA

*1. Upravljanje državnom imovinom*

Članak 38.

(1) Korisnik koji stekne nekretninu mora zemljišnoknjižni prijedlog
o upisu nekretnine poslati Državnom pravobraniteljstvu u roku od 30 dana
nakon njezina stjecanja ako posebnim zakonom nije određeno drukčije.

(2) Državno pravobraniteljstvo treba zemljišnoknjižni prijedlog o upisu
nekretnine podnijeti nadležnomu sudu.

Članak 39.

(1) Kada korisnici besplatno stječu osnovna sredstva, kojih bi vlasništvo
ili korištenje prouzročilo nove izdatke, obvezni su prije stjecanja zatražiti
suglasnost Ministarstva financija.

(2) Državno pravobraniteljstvo može podnijeti zemljišnoknjižni prijedlog
o upisu nekretnine iz stavka 1. ovoga članka jedino ako prijedlogu priloži
suglasnost iz stavka 1. ovoga članka.

Članak 40.

(1) Slobodnim novčanim sredstvima na računu Proračuna upravlja Ministarstvo
financija.

(2) Prihodi od upravljanja slobodnim novčanim sredstvima uplaćuju se
u Proračun.

*2. Zaduživanje i tekuće otplate*

Članak 41.

(1) Ovlašćuje se Vlada da može uzeti zajam na inozemnom i domaćem tržištu
novca i kapitala do ukupne svote od 6.859.565.276,00 kuna, koja je iskazana
u Računu financiranja Proračuna.

(2) Tekuće otplate glavnice državnog duga, koje u 1998. godini iznose
4.848.997.129,00 kuna, otplaćuju se iz svote utvrđene u stavku 1. ovoga
članka. Otplate dospjelog dijela glavnice državnog duga s pripadajućim
kamatama imaju prednost u izvršavanju Proračuna.

(3) Ovlašćuje se Vlada da za izvore financiranja zaduženja koristi obveznice,
bankarske i druge kredite te kratkoročne vrijednosne papire (trezorski
zapisi).

(4) Ministarstvo financija predložit će Vladi najpogodnije oblike zaduženja.

(5) O radnjama iz stavka 1., 2. i 3. ovoga članka Vlada izvješćuje Sabor
polugodišnje.

*3. Upravljanje državnim dugom*

Članak 42.

(1) Ovlašćuje se Vlada da može prijevremeno otkupiti obveznice Republike
Hrvatske te prijevremeno otplatiti bankarske i druge kredite u slučajevima
kada takav otkup obveznica i otplatu kredita može financirati sredstvima
iz povoljnijeg oblika zaduživanja te tako ostvariti uštedu u otplati kamata.

(2) Prijevremeni otkup obveznica Republike Hrvatske i prijevremena otplata
bankarskih i drugih kredita iskazuju se u Općem dijelu Proračuna kao izvanbilančna
stavka Bilance prihoda i izdataka za 1998. godinu.

(3) Zaduženje radi financiranja prijevremenog otkupa obveznica Republike
Hrvatske te prijevremene otplate bankarskih i drugih kredita iskazuje se
u Općem dijelu Proračuna kao izvanbilančna stavka Bilance prihoda i izdataka
za 1998. godinu.

(4) Ovlašćuje se Vlada da može sklopiti financijske sporazume na temelju
takozvanih derivatnih financijskih instrumenata radi postizanja najpovoljnije
valutne i kamatne strukture državnog duga te što manjeg rizika od međuvalutnih
promjena i porasta kamatnih stopa. Uvjet je za takva ovlaštenja da druga
stranka u sporazumu ima ocjenu dugoročnog međunarodnog kreditnog rejtinga
A+ ili višu.

(5) Potraživanja i obveze koje nastanu na temelju takovaznih derivatnih
financijskih instrumenata iskazuju se tromjesečno u Općem dijelu Proračuna
kao izvanbilančna stavka Bilance prihoda i izdataka za 1998. godinu.

(6) Ministarstvo financija predložit će Vladi provedbu radnji iz stavka
1. i 4. ovoga članka.

(7) O radnjama iz ovoga članka Vlada izvješćuje Sabor polugodišnje.

*4. Državna jamstva*

Članak 43.

(1) Ovlašćuje se Vlada da u ime Republike Hrvatske može davati financijska
i činidbena državna jamstva.

(2) Financijskim državnim jamstvom iz stavka 1. ovoga članka jamči se
uredna otplata kreditne obveze ako je ne bude izvršavao izvorni dužnik.
Financijsko državno jamstvo može se davati pravnim osobama u pretežito
državnom vlasništvu, jedinicama lokalne samouprave i uprave te izvanproračunskim
fondovima za zaduživanje u zemlji i inozemstvu.

(3) U 1998. godini mogu se dati financijska državna jamstva do ukupne
svote od 1.000.000.000,00 kuna.

(4) Pored jamstva na iznos iz stavka 3. ovoga članka, dodatno se ovlašćuje
Vlada da u ime Republike Hrvatske može financijsko državno jamstvo dati
Hrvatskoj banci za obnovu i razvitak za zaduženje do svote od 750.000.000,00
kuna, pod uvjetom da se 50% tih sredstava koristi za kreditiranje razvojnih
projekata obrtnika te malih i srednjih poduzeća u privatnom vlasništvu.

(5) Obvezuje se Ministarstvo financija da iz Državnog proračuna prilikom
izdavanja državnog financijskog jamstva izdvoji 6% od jamstvenog iznosa
u jamstvenu zalihu. Sredstva jamstvene zalihe izdvajaju se na poseban kunski
račun kod Narodne banke Hrvatske.

(6) Činidbena državna jamstva iz stavka 1. ovoga članka mogu se davati
na temelju primljenih predujmova u novcu ili imovini za gradnju brodova
do njihove isporuke, nabavu zrakoplova na temelju dugoročnog ugovora o
najmu te za infrastrukturne projekte (promet i veze, energetika, zaštita
okoliša), koji se izvode na osnovi koncesija ili zajedničkih ulaganja.

(7) Za dana činidbena državna jamstva ne utvrđuje se obveza izdvajanja
sredstava iz Proračuna u jamstvenu zalihu niti se ograničuje godišnja svota
danih jamstava.

(8) Zahtjev za izdavanje državnog jamstva podnosi se na mišljenje Ministarstvu
financija, uz podroban prikaz financijske i gospodarske opravdanosti predloženog
zaduženja, prikaz ukupne zaduženosti te mišljenje nadležnog ministarstva.
Ministarstvo financija obvezno je u roku do 60 dana predložiti Vladi da
prihvati takav zahtjev ili da ga odbije.

(9) O radnjama iz ovog članka Vlada izvješćuje Sabor polugodišnje.

Članak 44.

Odluke Vlade o zaduživanju te o davanju državnih jamstava objavljuju
se u "Narodnim novinama".

Članak 45.

(1) Pravne osobe u pretežito državnom vlasništvu, jedinice lokalne samouprave
i uprave mogu sklapati ugovore o kreditima na tuzemnom i inozemnom tržištu
kapitala isključivo za financiranje programa i projekata obnove i razvitka,
u skladu sa zakonskim propisima, uz prethodnu suglasnost Ministarstva financija
i prema odluci Vlade o uvjetima davanja jamstva.

(2) Ukupne godišnje obveze jedinica lokalne samouprave i uprave za kredite
iz stavka 1. ovoga članka mogu iznositi najviše do 30% od njihovih proračunskih
izdataka iz prethodne godine.

V. VLASTITI PRIHODI

Članak 46.

(1) S izvješćem o izvršavanju Proračuna treba dostaviti i izvješće o
prihodima od nadoknada korisnika usluga ostvarenih na tržištu od obavljanja
osnovne i ostale djelatnosti.

(2) Izvješća iz stavka 1. ovoga članka Vlada dostavlja Saboru polugodišnje.

VI. KAZNENE ODREDBE

Članak 47.

Novčanom kaznom od 5.000,00 do 25.000,00 kuna za prekršaj će se kazniti
odgovorna osoba korisnika Proračuna:

1. ako proračunska sredstva ne koristi za one namjene za koje su utvrđena
ili ako preuzme obvezu iznad svote utvrđene u Proračunu (članak 3. stavak
2. i članak 4.),

2. ako Ministarstvu financija ne dostavi mjesečni ili tromjesečni plan
u propisanom roku (članak 10.),

3. ako devizna sredstva ne uplati na posebni račun banke koju odredi
Ministarstvo financija (članak 16.),

4. ako pravovremeno ne dostavi rješenje o zasnivanju ili prestanku radnog
odnosa službenika, namještenika ili dužnosnika (članak 18.),

5. ako sredstva isplati suprotno članku 19. ovoga Zakona,

6. ako se invalidnine, nadoknade, socijalna skrb i druga osobna primanja
povećaju suprotno odluci iz članka 30. stavka 2. ovoga Zakona,

7. ako sredstva ne koristi na temelju godišnjeg financijskog plana (članak
32. stavak 2.),

8. ako prihod od upravljanja slobodnim novčanim sredstvima ne uplaćuje
u Proračun (članak 40. stavak 2.),

9. ako 50% sredstva ne koristi za kreditiranje razvojnih projekata obrtnika
te malih i srednjih poduzeća u privatnom vlasništvu (članak 43. stavak
4.),

10. ako sklopi ugovore suprotno članku 45. ovoga Zakona.

Članak 48.

Novčane kazne iz članka 47. ovoga Zakona naplaćuju se u roku od 15 dana
od dana pravomoćnosti rješenja.

Članak 49.

(1) Rješenja o prekršajima iz članka 47. ovoga Zakona donosi Porezna
uprava Ministarstva financija.

(2) Postupak o prekršaju pokreće ovlašteni službenik Porezne uprave.
Protiv rješenja može se izjaviti žalba Središnjem uredu Porezne uprave,
u skladu s odredbama Zakona o porezu na dohodak.

VII. ZAVRŠNE ODREDBE

Članak 50.

Ovlašćuje se ministar financija da prema potrebi donosi podrobnije propise
za provedbu ovoga Zakona

Članak 51.

Ovaj Zakon stupa na snagu danom objave u "Narodnim novinama", a primjenjuje
se od 1. siječnja 1998. godine.

Klasa: 400-06/97-01/12
Zagreb, 19. prosinca 1997.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 141/1997-2019